Tore Aaen

Tore Embretsen Aaen (født 10. mars 1860 i Tynset, død 17. august 1931 på Ljan i Aker) var en norsk lærer, gårdbruker, statsrevisor og Venstre-politiker. 

Aaen fikk lærerutdanning ved Tromsø seminar, og var etter dette lærer i hjembygda fra 1880 til han i 1915 blei statsrevisor. Han dreiv også gården Aaen fra 1884 til 1910.

Han var medlem av herredsstyret i Tynset fra 1893 og ordfører i periodene 1893–98 og 1901–07. Han hadde også flere andre verv i kommunen og i fylket, blant annet som oppmann i amtstinget.

Aaen var valgmann ved alle valga fra 1894 til 1903. Han representerte Hedemarkens amt på Stortinget fra 1903 til 1918. Før dette var han vararepresentant i tre valgperioder (fra 1895). Det meste av tida på Tinget satt han i protokollkomiteen.

Han var en engasjert lokalhistoriker. I 1925 gav han ut bygdeboka Tynset – en bygdehistorie. Han var også styremedlem i Landslaget for lokalhistorie 1920-1930.

Tore Aaen var bror til politikeren Thore Myrvang, og de satt noen perioder samtidig på Stortinget.

Referanser

Eksterne lenker 
 

Stortingsrepresentanter fra Venstre
Stortingsrepresentanter for Hedemarkens amt
Stortingsrepresentanter 1904–1906
Stortingsrepresentanter 1907–1909
Stortingsrepresentanter 1910–1912
Stortingsrepresentanter 1913–1915
Stortingsrepresentanter 1916–1918
Ordførere i Tynset
Venstre-ordførere i Hedmark
Norske bønder
Personer fra Tynset kommune